Lees Efesiërs 1:15-17
Aan die begin van sy brief gee Paulus 'n mooi getuigskrif vir die gemeente in Efese: Hy sê die mense praat van hulle geloof en liefde. Geloof in God en liefde vir ander mense kan nooit van mekaar geskei word nie. Hulle is twee kante van dieselfde muntstuk. Hierdie geloof van die Efesiërs waarvoor Paulus hulle prys, word juis bewys in die liefde wat hulle teenoor ander mense uitleef. Paulus bid 'n pragtige gebed vir die Efesiërs: Hy vra dat God deur sy Heilige Gees aan die gemeente wysheid sal gee en dat Hy Hom só aan hulle sal openbaar dat hulle Hom werklik sal ken.
Kort voor sy kruisiging beloof Jesus aan sy dissipels dat Hy vir hulle die Heilige Gees sal stuur as Hy weggaan, en dat hierdie Gees oor Hom sal getuig (Joh. 15:26). Sonder die Gees van God in jou lewe is geestelike groei en in sig in God se wil onmoontlik. Jy sal God ook nooit volkome kan ken sonder die wysheid wat alleen die Heilige Gees vir jou kan gee nie.
Vra dat die Here sy wysheid in jou eie lewe en in jou gemeente sal gee sodat jy ook geestelik sal kan groei en sterker sal kan word en dat jy Hom inderdaad elke dag beter sal leer ken en liewer sal kry.